ગાંધીનગર જિલ્લાના મોટી શિહોલી ગામમાં સાવ એકાંત છતાંયે રળિયામણી શાળામાં જવાનું થયું. બોર્ડ હતું સરજન ફાઉન્ડેશન સંચાલિત બદરી – શક્તિઓને ઓળખવી, શક્તિઓને ખીલવવી. બદરી શબ્દ મને ના સમજાયો પરંતુ શક્તિના અનુસંધાનમાં લખાયેલી વાત હૃદયને સ્પર્શી ગઈ. શાળાની જ વાત હોય તે મને સહજ લાગ્યું. શાળા અંગેની જાણકારી, માન્યતા કે સમજથી કંઇક અલગ અહીં કશુંક હતું. એક સાથે ૧૦ થી ૧૧ વર્ષના ૫૦ બાળકોએ રૂમમાં પ્રવેશતાં જ મારું સ્વાગત કર્યું – સંસ્કૃતમાં આવકાર આપીને! હજુ તો બેસું ત્યાં જ પાંચ-સાત બાળકોએ મને સંસ્કૃતમાં પ્રશ્નો પૂછવાની શરૂઆત કરી દીધી. મને ઉત્તર આપવાની સમજ ના પડી. એક બાળક મારી મુશ્કેલી સમજી મદદે આવ્યો અને એ મારી તથા અન્ય બાળકો વચ્ચે દુભાષિયો બની ગયો. હૃદય આનંદથી ઉભરાઈ ગયું. આપણે જયારે આપણી સંસ્કૃતિ અને સંસ્કૃત બંને ભૂલી રહ્યા છીએ ત્યારે આ વિશિષ્ટ શાળા આપણી પરંપરાઓને ઉજાગર કરી અને વિકસતા વિજ્ઞાન સાથે તેનો સમન્વય કરી બાળકોમાં રહેલી શક્તિઓને વિકસાવવાનું અદભૂત કાર્ય કરી રહેલ છે. રવિ અને ડો. જયંતિ આ જે કંઈ કરી રહ્યા છે તે સમજવા હું આતુર હતો.